﻿PATRIA MEA să nu-ndrăzneşti să te caţări pe munţii mei – dacă nu eşti în stare să vezi curgând – pe toţi versanţii lor – orbitor sânge de îngeri – în miezul zilei să nu-ndrăzneşti să păşeşti pe pământul de cristal mântuit - al câmpiilor mele – dacă nu eşti în stare şi încă nu vrei - să te scufunzi – până deasupra de creştet – în oceanele de furie extatică ale martirilor mei să nu-ndrăzneşti să scoţi o vorbă – despre strămoşii mei – despre dumnezeul meu - dacă nu eşti în stare să te răstigneşti - de bună-voie şi cu bucurie cerească - pe Stejarul-Zeu (stârnit furtunos din afundul pământului meu - de Vijelia Iubirii Mistice) să nu-ndrăzneşti să te-apleci şi să bei din izvoarele şi pâraiele văilor mele – dacă nu eşti în stare să tremuri smerit de toate minunile grele - sărutând în ele întreg Iconostasul de Seară al Hristosului Primăverii mele să nu care cumva să-ndrăzneşti! – altfel toate fulgerele stelelor vor cădea peste tine - şi te-or arde de viu – până când nu va mai rămâne din tine decât o şoaptă miloagă – o rugăciune încenuşată-n şoaptă – prin care însuţi să ceri– cu gura şi gâtlejul tău nevăzute – Atotputernicului şi Ielelor mute - să te preschimbe în cea mai umilă făptură de gâză – fâşâind sfioasă – ba chiar înfricoşată – grozav tremurând la umbra vreunui fir de firavă iarbă de acolo – din beznenele buruienii - vei auzi - în genuni - cum ciclopic trosnesc rădăcinile de oase-nsângerate ale munţilor - ale câmpilor şi apelor mele – toate fiind cu totul alte lumi şi istorii şi osii şi binecuvântate planete sfinte – vizibile numai din raiuri şi din pioase rămăşiţe de minte de acolo – de sub umbra cuminte a ierburilor – îţi vei începe călătoria spre Înaltul Pol al Uluirii - călătoria prin care-i vei cunoaşte şi vedea – „faţă către faţă şi Duh către Duh” – de la trăsnet de pisc - până la noptaticul stuh - pe strămoşii mei – cei care ţin pe sfânta-le spinare - şi iarbă şi munte şi mare îi vei cunoaşte îndeaproape şi străluminat – pe strămoşii mei şi pe Împărat – pe strămoşii mei cei din firi - toţi îngeri şi martiri de acolo – de sub umbra cuminte a ierburilor – îţi vei începe călătoria-ntru Mire – adică de-a le-nvăţa şi-a le ştire (cu palmele şi tălpile-acum arse-n piroane!) – pe toate-ale mele icoane – şi crucile învierii – cu tot cu patrafirele primăverii strămoşi - vremi barbare - icoane de martiri - turme de stele şi năzdrăvane mioare – precum şi stâlpii de Lună – de Măiestre şi Soare – vor veni - toate - peste tine să te măsoare - ca să renaşti într-o floare spre a te recunoaşte - toatele aste se vor scurge sublim – precum mirul şi lumina de Paşte – de pe fruntea fulgerată de viaţa-nviată (adică de pe fruntea învăpăiat înspinată) a Patriei mele se vor scurge sudorile Ei apoteotic fulgerate - până peste sudorile spaimelor frunţii tale-n dreptate – sudori – deocamdată lingând ca-n amuşinare de fiară - o frunte fără nicio tiară - frunte joasă - neştiutoare şi de ursitori blestemată sudorile tale - prelinse noros noroios şi trândav - peste buzele gurii celei scrâşnind vineţi spiriduşi – peste buzele gurii tale - celei mestecând măcinând încă-năuntru nerodnicele cenuşi gura ta - care nimic nimănui nu poate încă a-i mărturisi - îngăima ori a-i spune – pentru că buzele-i sunt îngrozite - înnebunite şi mute (vădanele strune!) - de atâta cotidiană - împrospătată de veci şi firească Minune Adrian Botez https://neculaifantanaru com https://neculaifantanaru com/en/